Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за обществените поръчки

(Обн., ДВ, бр. 13 от 2016 г.; изм. и доп., бр. 34 от 2016 г., бр. 63, 85, 96 и 102 от 2017 г., бр. 7, 15, 17, 24, 30, 49, 77, 80, 86, 102 и 105 от 2018 г., 
бр. 17, 83 и 102 от 2019 г. и бр. 23 от 2020 г.)

§ 1.	В чл. 22 се правят следните изменения и допълнения:
1. В ал. 8 думите „Освен в случаите по чл. 202, възложителят“ се заменят с „Възложителят“.
2. Алинея 9 се изменя така:
„(9) Решенията по ал. 1 и 8 са индивидуални административни актове, които се създават чрез платформата по чл. 39а, ал. 1, като електронни документи  при спазване на изискванията на този закон. За номер на решението се счита номерът, генериран от платформата, а за дата на издаване – датата на електронния подпис на възложителя, а при повече възложители - датата на последно положения електронен подпис. Номерът и датата на решенията са видими като данни в отделна електронна форма, която е неразделна част от решението.“
3. В ал. 10 след думите „и 11“ се добавя „и ал. 8“.
§ 2.	В чл. 25 думата „поканите“ се заменя с „поканите за потвърждаване на интерес“.
§ 3.	В чл. 26 се правят следните изменения и допълнения:
1.	В ал. 1:
а) в т. 2 думата „процедурата“ се заменя с „процедура по чл. 18, ал. 1, т. 1-4, 6, 7 и 12“;
б) в т. 3 думите „чл. 14, ал. 1, т. 5-8“ се заменят с „чл. 13, ал. 1, т. 1 и т. 13, буква “б“, чл. 14, ал. 1, т. 5-8 и чл. 15, ал. 1, т. 1, 2, 5 и 6“.
2. В ал. 2 думите „чл. 14, ал. 1, т. 1-4“ се заменят с „чл. 14, 
ал. 1“, а накрая се поставя запетая и се добавя „извън посочените по 
ал. 1, т. 3“. 
§ 4.	В чл. 28, ал. 2 накрая се поставя запетая и се добавя „който е издаден по реда на този закон и при спазване на чл. 22, ал. 9“.
§ 5.	В чл. 29 се правят следните изменения:
1.	Заглавието се изменя така: 
„Обявление за приключване на договор за обществена поръчка или рамково споразумение“
2.	Алинея 1 се изменя така:
„(1) Възложителите изпращат за публикуване обявление за приключване на договор за обществена поръчка или рамково споразумение, което съдържа информация за: 
1. изпълнението, прекратяването, развалянето или недействителността на договора за обществена поръчка;
2. прекратяването или недействителността на рамково споразумение.“
3.	Алинея 2 се отменя.
4.	В ал. 3 думите „или 2“ се заличават.
§ 6.	В чл. 33, ал. 4 думите „профила на купувача“ се заменят с „Регистъра на обществените поръчки“.
§ 7.	В чл. 36, ал. 1 се правят следните изменения и допълнения:
1. В т. 6 накрая се добавя „и рамковите споразумения“.
2. Създава се т. 17:
„17. информацията, свързана с проведени пазарни консултации.“
§ 8.	В чл. 36а, ал. 1  т. 2 се заличава.
§ 9.	В чл. 39а се правят следните изменения и допълнения:
1. В ал. 1 думата „Възлагането“ се заменя с „При възлагането“, след думите „квалификационна система“ се добавя „както и при провеждане на конкурси за проект“, а думите „осъществява с електронни средства чрез използване на“ се заменят с „използва“.
2. Алинеи 2 и 3 се отменят. 
3. Създават се нови ал. 4-6:
„(4) Възложителите и стопанските субекти задължително използват платформата при:
1. подготовка на решения, обявления, обяви за събиране на оферти и покани до определени лица;
2. публикуване на документите по чл. 36, ал. 1;
3. изпращане на покани;
4. искане и предоставяне на разяснения;
5. подаване на заявления за участие, оферти и конкурсни проекти;
6. връчване на решенията на възложителите в случаите, определени в закона;
7. обмен на информация и документи във връзка с разглеждане на заявления за участие, оферти и конкурсни проекти.
(5) Възложителите и стопанските субекти могат да използват платформата по ал. 1 и при планиране, оценяване на офертите, сключване на договора, подготовка и подаване на заявки по договори, подаване и приемане на електронни фактури, подготовка и изпращане на електронни жалби и в други случаи съобразно възможностите, които тя предоставя. 
(6) Централните органи за покупки могат да използват платформи за електронно възлагане, различни от платформата по ал. 1, при условие че платформите, използвани от тези органи, отговарят на изискванията на ал. 7 и предоставят възможностите по ал. 4, необходими за дейността им. Централните органи за покупки са длъжни да публикуват чрез платформата по ал. 1 решенията по чл. 22, ал. 1, т. 1 
и 2, както и обявленията по чл. 35 и чл. 36, ал. 1, т. 3 и 6, преди да ги публикуват на техните платформи.“
4. Досегашната ал. 4 става ал. 7.
5. Досегашната ал. 5 става ал. 8 и в нея след думите „и 8“ се добавя „и ал. 8“.
6. Досегашните ал. 6 и 7 стават съответно ал. 9 и 10.
7. Досегашната ал. 8 става ал. 11 и в нея думите „ал. 6 и 7“ се заменят с „ал. 9 и 10“.
8. Досегашната ал. 9 става ал. 12.  
9. Досегашната ал. 10 става ал. 13 и в нея думите „ал. 9“ се заменят с „ал. 12“.
10. Досегашната ал. 11 става ал. 14.
§ 10.	В чл. 45, ал. 3 думите „чл. 39а, ал. 6 или 7“ се заменят с „чл. 39а, ал. 9 или 10“.
§ 11.	В чл. 57 се правят следните изменения и допълнения:
1. В ал. 1 накрая се поставя запетая и се добавя „след като разгледа представените доказателства за предприетите мерки по чл. 56, ал. 3, ако има такива, и прецени, че те не са достатъчни, за да се гарантира надеждността на кандидата или участника“.
2. Създава се нова ал. 5:
„(5) Стопанският субект се заличава от списъка по ал. 4 след изтичане на срока, за който се прилага основанието за отстраняване.”
3. Досегашната ал. 5 става ал. 6. 
§ 12.	В чл. 65 се правят следните изменения:
1.	В ал. 1 думите „се позоват на“ се заменят с „използват“, а думите „по отношение на“ се заменят със „за доказване съответствие с“. 
2.	В ал. 2 думите „се позоват на“ се заменят с „използват“.
3.	В ал. 3 думите „се позовава на“ се заменят с „използва“.
4.	В ал. 4 думите „се позовава на“ се заменят с „ще използва“.
§ 13.	В чл. 70, ал. 6 в изречение трето думите „сложността на поръчката, необходимото време за нейното изпълнение“ се заменят с „необходимото време за изпълнение на поръчката съобразно нейната сложност и изискванията на относимите нормативни актове“.
§ 14.	В чл. 72 се правят следните изменения и допълнения:
1.	Създава се нова ал. 7:
„(7) Във вътрешния конкурентен избор, провеждан на основание чл. 82, ал. 3 и 4, възложителят не изисква обосновката по 
ал. 1, когато за същото предложение такава обосновка вече е представена и приета в процедурата за сключване на рамковото споразумение, проведена от централен орган за покупки.“
2.	Досегашните ал. 7 и 8 стават съответно ал. 8 и 9.
§ 15.	В чл. 100 се правят следните изменения:
1.	В ал. 11 накрая се добавя „или по други обективни причини, които възпрепятстват участието на лицата и възложителят не е могъл да предвиди“.
2.	В ал. 12, в основния текст думата „нов“ се заменя с „допълнителен“.
§ 16.	В чл. 112, ал. 1, т. 2 след думата „документи“ се добавя „по чл. 58“ и след думите „както и“ се добавя „документи за“.
§ 17.	Член 114 се изменя така:
„Чл. 114. (1) Когато при откриване на процедурата не е осигурено финансиране, възложителят посочва това обстоятелство в обявлението или поканата за потвърждаване на интерес, а при процедурите по чл. 18, ал. 1, т. 8-10 и 13 – в решението за откриване. 
(2) В случаите по ал. 1 възложителят предвижда в проекта на договор клауза за отложено изпълнение. Всяка от страните може да поиска прекратяване на договора без предизвестие след изтичането на тримесечен срок от сключването му.“
§ 18.	В чл. 116, ал. 5 се правят следните изменения:
1.	Основният текст се изменя така: 
„(5) Изменение на договор за обществена поръчка или на рамково споразумение се смята за съществено по ал. 1, т. 7, когато го прави съществено различен по характер от първоначално сключения, включително когато са изпълнени едно или повече от следните условия:“.
2.	Точка 2 се изменя така:
„2. изменението променя икономическия баланс на договора за поръчка или рамковото споразумение в полза на изпълнителя по начин, който не е бил предвиден в първоначалния договор за поръчка или рамково споразумение.“
§ 19.	В чл. 124, ал. 2, т. 1 думите „в резултат“ се заменят с „неизбежен резултат“.
§ 20.	В чл. 134, ал. 6 след думите „ал. 5“ се добавя „или когато поръчката е в рамките на квалификационна система“. 
§ 21.	В чл. 135, ал. 6 след думите „ал. 5“ се добавя „или когато поръчката е в рамките на квалификационна система“. 
§ 22.	В чл. 154а, ал. 1, т. 2 думата „процедурата“ се заменя с „процедури по чл. 18, ал. 1, т. 2, 5 и 6“, а след думата „позиции“ се добавя „в тях“.
§ 23.	В чл. 155, ал. 1 се създава т. 3:
„3. тридесет дни след сключване на договор на основание 
чл. 149, ал. 1, т. 13.“
§ 24.	Създава се чл. 155а:
„Обявление за приключване на договор за обществена поръчка или рамково споразумение 
Чл. 155а. Възложителите изпращат за публикуване обявление за приключване на договор за обществена поръчка или рамково споразумение при условията и по реда на чл. 29.“
§ 25.	В чл. 156 се създава ал. 4:
„(4) Обявлението по чл. 155а се публикува в РОП по реда на 
чл. 36.“
§ 26.	В чл. 187 се правят следните изменения и допълнения:
1.	Създава се нова ал. 2:
„(2) В обявата по ал. 1 възложителят може да предвиди извършване на оценка на техническите и ценовите предложения на участниците преди разглеждане на документите за съответствие с критериите за подбор, при условие че са спазени изискванията по 
чл. 104, ал. 3.“
2.	Досегашната ал. 2 става ал. 4.
3.	Досегашната ал. 4 става ал. 5. 
§ 27.	Създава се чл. 189а:
„Промяна на срока 
Чл. 189а. (1) Възложителят удължава срока за получаване на оферти, когато са поискани своевременно разяснения по условията на обществената поръчка и те не могат да бъдат предоставени в срока по чл. 189. 
(2) Възложителят може да определи допълнителен срок за получаване на оферти, когато в първоначално определения срок няма постъпили оферти или е получена само една оферта.
(3) В случаите по ал. 1 и 2 възложителят публикува съобщение в РОП.“
§ 28.	В чл. 197, ал. 1, т. 7 се създава буква „ж“:
„ж) отстраняване на нарушението в случаите по чл. 202, ал. 2.“
§ 29.	В чл. 198, ал. 2 след думите „т. 1“ се поставя запетая и се добавя „4 и т. 5, буква „а”.
§ 30.	В чл. 199, ал. 3 се правят следните изменения и допълнения:
1. Точка 1 се отменя.
2. В т. 4 накрая се поставя запетая и се добавя „когато не е изпратена чрез платформата по чл. 39а, ал. 1“.
§ 31.	В чл. 200, ал. 2 думите „тридневен срок“ се заменят със „срок 3 работни дни“.
§ 32.	В чл. 202 се правят следните изменения и допълнения: 
1. Досегашният текст става ал. 1. 
2. Създава се ал. 2:
„(2) Решението или действието, с което се отстранява нарушението, подлежи на обжалване по реда на тази глава, като за него не се прилага ал. 1.“
§ 33.	В чл. 208  ал. 2 се изменя така:
„(2) Когато писмените доказателства са електронни документи, включително създадени или изпратени чрез платформата по чл. 39а, 
ал. 1, те се представят на електронен носител.“
§ 34.	В чл. 215 се правят следните изменения и допълнения:
1.	В ал. 2, т. 3 след думата „отменя“ се добавя „изцяло или отчасти“.
2.	Алинея 5 се изменя така: 
„(5) Комисията за защита на конкуренцията налага санкция в размер от 5 до 10 на сто от стойността на сключения договор, когато е допуснато предварително изпълнение, но решението на възложителя е постановено в нарушение на закона, засегнало възможността на лицето, подало жалбата, да участва в процедурата или да бъде определено за изпълнител.“
3. В ал. 6 след думата „размер“ се добавя „от едно до“.
§ 35.	В чл. 229 се правят следните изменения и допълнения:
1.	В ал. 1:
а) в т. 23, буква “а” думите „както и по чл. 13, ал. 1, т. 13, буква „б“ и запетаята пред тях се заменят с „и т. 13, буква „б”, чл. 15, ал. 1, т. 1, 2, 5 и 6“;
б) в т. 24 думите „определения за допуснато предварително изпълнение по чл. 205, ал. 3 и свързаните с тях“ се заличават, а думите „Комисията за защита на конкуренцията“ се заменят с „органите по глава двадесет и седма“;
в) в т. 26 думите „ал. 8“ се заменят с „ал. 9“.
2.	В ал. 4 се създава изречение второ: „Лицата са длъжни да изпълнят искането в срока и по начина, определени от изпълнителния директор на Агенцията по обществени поръчки.“
3.	Алинея 5 се изменя така:
„(5) Ежегодно до 31 януари органите по глава двадесет и седма са длъжни да изпращат до Агенцията по обществени поръчки влезлите в сила решения по ал. 1, т. 24 през предходната година.“
§ 36.	В чл. 230 се правят следните изменения:
1.	В ал. 1  т. 1-5 се отменят.
2.	Алинея 2 се изменя така:
„(2) Възложителите са длъжни да представят доказателства за изпълнение на изискванията по чл. 15, ал. 1, т. 5 и 6 след писмено искане от Агенцията по обществени поръчки и в срока, определен в него.“
§ 37.	В чл. 231, ал. 5 думата „публикуват“ се заменя с „прилагат“. 
§ 38.	Член 232а се отменя.
§ 39.	В Закона за изменение и допълнение на Закона за обществените поръчки (обн., ДВ, бр. 86 от 2018 г.; изм., бр. 83 и 102 от 2019 г.), в § 137 от Преходните и заключителните разпоредби се правят следните изменения: 
1.	Алинея 1 се изменя така:
„(1) До 1 януари 2023 г. Централният орган за покупки в сектор „Здравеопазване" и Централният орган за покупки за общините провеждат процедури за възлагане на обществени поръчки и за сключване на рамкови споразумения чрез използваните от тях платформи, при условие че отговарят на изискванията на чл. 39а, ал. 7, с изключение на създаването и публикуването на решенията по чл. 22, 
ал. 1, т. 1 и 2 и обявленията по чл. 35 и чл. 36, ал. 1, т. 3 и 6, което се извършва чрез платформата по чл. 39а, ал. 1. Решенията по чл. 22, 
ал. 1, т. 3-6 и 8 и ал. 8 се връчват чрез платформите, използвани от централните органи.“
2. Алинея 4 се изменя така:
„(4) До 1 януари 2023 г. документите по процедури за сключване на рамкови споразумения, както и за възлаганите въз основа на тях поръчки се обособяват в отделни електронни преписки в платформите на централните органи за покупки по ал. 1.“

Преходни и заключителни разпоредби
§ 40.	Параграф 14, т. 1 не се прилага за вътрешни конкурентни избори, чието провеждане е започнало преди влизането в сила на този закон.
§ 41.	Параграф 18 се прилага и за договори за обществени поръчки или рамкови споразумения, сключени до влизането в сила на този закон.
§ 42.	Рамковите споразумения, сключени от секторните възложители по реда, действащ до 14 април 2016 г., запазват действието си до 30 юни 2021 г. 
§ 43.	Контролът на случаен избор по чл. 232 на проектите на документи, постъпили в Агенцията по обществени поръчки до влизането в сила на този закон, се осъществява по досегашния ред. 
§ 44.	Вписванията в списъка по чл. 57, ал. 4 въз основа на искания, подадени до 1 януари 2020 г., се извършват от АОП при условията на нормативната уредба, действаща към тази дата. 
§ 45.	В тримесечен срок от влизането в сила на този закон Министерският съвет привежда в съответствие с него подзаконовите нормативни актове, които е издал по прилагането му.
§ 46.	Този закон влиза в сила в 10-дневен срок от обнародването му в „Държавен вестник“, с изключение на § 3, § 9, т. 2 относно отменянето на ал. 3, § 30, т. 2, които влизат в сила от 1 януари 2021 г., и § 9, т. 3 относно чл. 39а, ал. 6, която влиза в сила от 1 януари 2023 г.

Законът е приет от 44-ото Народно събрание на ………..…... 2020 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

М  О  Т  И  В  И

към проекта на Закон за изменение и допълнение на Закона за обществените поръчки

Със проекта на Закон за изменение и допълнение на Закона за обществените поръчки (ЗОП) се предлагат промени, които могат да се обособят в три групи. Те са свързани с:
•	допълване и уточняване на изисквания, произтичащи от европейското законодателство по отношение на допустимите промени в хода на изпълнение на договорите и осигуряване на гаранции за изпълнението на ангажименти като държава - членка на Европейския съюз;
•	въвеждане на допълнителни правила, свързани с прилагане на централизираната електронна платформа за възлагане на обществени поръчки;
•	прецизиране и допълване на някои разпоредби с цел улесняване на прилагането им.
Една от промените от първата група, с която се прецизират изисквания на европейското законодателство в областта на обществените поръчки касае хипотезите на съществени промени в договорите за обществени поръчки. В действащия закон те са уредени изчерпателно в чл. 116, ал. 5 от ЗОП, като е стеснен обхватът на случаите, в които изменението е съществено. В съответствие с Директива 2014/24/ЕС и Директива 2014/25/ЕС на Европейския парламент и на Съвета от 26 февруари 2014 г. относно възлагането на поръчки от възложители, извършващи дейности в секторите на водоснабдяването, енергетиката, транспорта и пощенските услуги и за отмяна на Директива 2004/17/ЕО (ОВ, L 94/243 от 28 март 2014 г.) е направено допълнение в основния текст на ал. 5, с което разпоредбата обхваща всички случаи, при които изменението е такова, че прави договора съществено различен по характер от първоначално сключения. Едновременно с това се ограничават допустимите несъществени изменения на договори на основание чл. 116, ал. 1, т. 7 от ЗОП. Във връзка с това се предлага изцяло нова редакция на чл. 116, ал. 5, т. 2 от ЗОП, съгласно която изменението е съществено винаги, когато променя икономическия баланс на договора за обществена поръчка по начин, който не е бил предвиден в първоначално сключения договор или рамково споразумение. С промените в чл. 116, ал. 5 от ЗОП се отстранява частично несъответствие с разпоредби на директивите, констатирано от службите на Комисията в рамките на процедурата за нарушение № 2018/2268 по Описа на Европейската комисия (ЕК).
Със следващата промяна от тази група е предложено допълнение в чл. 26, ал. 1, т. 3 от ЗОП. С него се разширяват случаите, в които възложителите се задължават да изпращат информация до Агенцията по обществени поръчки (АОП). Освен при т. нар. „вътрешно възлагане“ по чл. 14, ал. 1, т. 5-8 от ЗОП, е предвидено такава да се изпраща и при договори, възложени по правила, установени в международно споразумение между България и една или повече трети страни за обекти, предназначени за съвместна реализация или експлоатация, както и при поръчки в областите отбрана и сигурност (чл. 13, ал. 1, т. 1 и т. 13, буква „б“ от ЗОП). Промяната засяга и изпращане на информация за изключения, прилагани от секторните възложители, сред които поръчките на свързано предприятие и на съвместно предприятие (чл. 15, ал. 1, т. 1, 2, 5 и 6 от  ЗОП). Новите задължения се предлагат за осигуряване изпълнението на ангажимент на страната, който произтича от директивите в областта, относно изпращане на информация до Европейската комисия за такива договори (чл. 229, ал. 1, т. 23, буква „а“ от ЗОП). Във връзка с това и за да се избегне дублиране в уредбата на посочените задължения е предложена отмяна на чл. 230, ал. 1, т. 1-5 от ЗОП, както и изменение на ал. 2 на същата разпоредба. С новата редакция на ал. 2 се регламентира задължение на секторните възложители, при поискване от АОП, да представят доказателства, когато прилагат изключенията от приложното поле на закона, допустими в случаи на договори, възлагани на свързани или съвместни предприятия. 
Втората група промени са свързани с използването на централизираната електронна платформа по чл. 39а, ал. 1 от ЗОП за възлагане на обществени поръчки. Част от процеса на преминаване към електронно възлагане е работата с електронни документи. С предлаганото допълнение в чл. 22, ал. 9 и чл. 28, ал. 2 от ЗОП се урежда създаването като електронни документи чрез платформата на индивидуалните административни актове на възложителите, каквито са решенията и обявлението за доброволна прозрачност. Предвидено е номерът на решението да се генерира от платформата, а за дата на издаване да се приема датата на електронния подпис на възложителя. Пояснено е, че номерът и датата на решението се визуализират като данни в отделна електронна форма, която е неразделна част от него. 
Съществена промяна е предложена в чл. 39а от ЗОП. Тя се състои в отменяне на ал. 2, която съдържа сроковете за разработване и въвеждане на различните функционалности на платформата. Доколкото изграждането на платформата е на финален етап и тя вече е в експлоатация, възниква необходимост от конкретизиране на задълженията на потребителите при работа с нея. Във връзка с това се предлагат две нови разпоредби. С новата ал. 4 се уреждат действията, които възложителите и стопанските субекти задължително следва да извършват чрез платформата, докато в ал. 5 са посочени функционалностите, които тези лица могат да използват по свой избор и преценка. Във връзка с отменянето на ал. 2 е предложено да се отмени и чл. 39а, ал. 3 от ЗОП. Вместо нея е предложена нова ал. 6, с която се уреждат условията за използване на други електронни платформи от централни органи за обществени поръчки.
Във връзка с възможността за подаване на електронна жалба чрез платформата по чл. 39а, ал. 1 от ЗОП са предложени промени в 
чл. 199, ал. 3, т. 1 и 4 от ЗОП, които засягат приложенията към жалбата. Когато се използва този начин на изпращане отпада необходимостта от предоставяне на копие от решенията, доколкото всички те са публикувани в Регистъра на обществените поръчки (РОП). Това налага да се отмени т. 1. С редакцията на т. 4 отпада необходимостта от предоставяне на доказателства за изпращане на жалбата до възложителя, тъй като този факт се удостоверява от платформата. 
В съответствие с въвеждането на електронно възлагане е направена промяна в чл. 208, ал. 2 от ЗОП. С нея се предлага нов подход при представяне на писмени доказателства пред Комисията за защита на конкуренцията, когато те са електронни документи, включително създадени или изпратени чрез платформата по чл. 39а, 
ал. 1 от ЗОП. В тези случаи те задължително се представят на електронен носител вместо както досега да се прилага заверен препис на хартиен носител. 
Третата група промени са свързани с допълване и прецизиране на разпоредби от закона, с което се цели преодоляване на установени в практиката затруднения при прилагането му.
С редакцията на чл. 26, ал. 1, т. 2 от ЗОП се уреждат изрично процедурите, при които прекратяването на обществена поръчка се оповестява чрез публикуване на обявление за възлагане. Аналогична редакция е предложена в чл. 154а, ал. 1, т. 2 от ЗОП по отношение на поръчките в областите отбрана и сигурност. С предложението и в двете разпоредби са изключени процедурите на договаряне по чл. 18, ал. 1, 
т. 8-10 от ЗОП. Публикуване на такова обявление в „Официален вестник“ на Европейския съюз не се налага предвид липсата на предходна публикация при откриването им. Публикуване в РОП на обявлението също не е необходимо, доколкото в него откриването и прекратяването на посочените процедури се оповестява с решение. 
Предлаганата промяна в чл. 57, ал. 1 от ЗОП цели да уеднакви практиката на възложителите при прилагане на основанията за отстраняване от поръчката. Наблюдавани са случаи, в които участникът е отстранен за нарушение, доказано с влязло в сила решение на възложител по предходна процедура, без да се разглеждат предприетите от това лице последващи мерки за надеждност. Във връзка с това с предложеното изменение разпоредбата е допълнена, като е въведено задължение на възложителите преди да отстранят кандидат или участник да разгледат и да преценят представените доказателства по отношение на неговата надеждност. 
В новата ал. 7 на чл. 72 от ЗОП е предвидено изключение от правилото да се изисква обосновка при наличие на необичайно благоприятни оферти. То се прилага при провеждане на вътрешен конкурентен избор по чл. 82, ал. 3 и 4 от ЗОП в случаите, когато такава обосновка вече е представена и приета в процедурата за сключване на рамковото споразумение, проведена от централен орган за покупки. С предложението се преустановява многократното представяне на една и съща обосновка от изпълнителите. Същевременно се избягва създаване на разнородна практика при възложителите, ползващи рамковото споразумение на централния орган, поради възможността за вземане на различни решения, свързани с приемане или отхвърляне на обосновката. 
Предложените промени в чл. 100, ал. 11 от ЗОП са свързани с възможността за удължаване на обявените срокове в процедурата. Допуска се удължаване и в случаите, когато участието на лицата е възпрепятствано по обективни причини, независещи от волята на възложителя и които той не е могъл да предвиди. Целта е в тези случаи вместо прекратяване и повторно откриване на процедурата, тя да продължи чрез удължаване на срока. По този начин се постига бързина при удовлетворяване потребностите на възложителя и се пестят времеви и човешки ресурс. 
С новата редакция на чл. 114 от ЗОП се разширява възможността за сключване на договори без предварително осигурено финансиране. Предлага се тя да е допустима и при процедурите на договаряне по чл. 18, ал. 1, т. 8-10 и 13 от ЗОП, като се запазват условията в действащата разпоредба. Предложението е във връзка с установена необходимост от уреждане на такива случаи в практиката.
Предлаганите промени в чл. 134, ал. 6 и чл. 135, ал. 6 от ЗОП касаят поръчките, които се откриват в рамките на квалификационна система. В тези случаи срокът за подаване на оферти не може да се договаря, както и да бъде по-кратък от 10 дни, с цел да се осигури възможност за обжалване на решението за откриването им.
Предложени са промени при възлагане на поръчки в областите отбрана и сигурност. Те са свързани с провеждане на принципа на публичност и прозрачност и се отнасят до събирането на информация, идентична на тази в гражданските поръчки. В новата редакция на 
чл. 155, ал. 1, т. 3 от ЗОП е регламентирано задължение на възложителите за изпращане на информация при договори, сключени в условията на т. нар. вътрешно възлагане (in-house). С новия чл. 155а от ЗОП се въвежда задължение за публикуване на обявление за приключване на договор за обществена поръчка и рамково споразумение.
Важно допълнение е предложено в правилата за възлагане на поръчки чрез събиране на оферти с обява. В новата ал. 2 на чл. 187 от ЗОП е предвидена допълнителна възможност за възложителите, аналогична на тази при процедурите за поръчки на висока стойност, свързана с прилагане на т. нар. „обърнат ред“. При него може да се извърши оценка на техническите и ценовите предложения на участниците преди разглеждане на документите за подбор. Той е допустим само в случаите, когато всички предложения от офертите са представени с числова стойност. Друго допълнение е въведено с новия чл. 189а от ЗОП, с което е регламентирана възможност за удължаване на срока за подаване на оферти при тези поръчки. Уредени са допустимите хипотези и начинът за реализация. 
Предлагат се промени и в глава двадесет и седма относно производството по обжалване. В тях са отразени предложения на Комисията за защита на конкуренцията с цел преодоляване на констатирана празнота в нормативната уредба. Предложението касае 
чл. 202 от ЗОП, който урежда специфична хипотеза, даваща възможност на възложителя да отстрани допуснато в процедурата нарушение и след образуване на производство пред КЗК. Във връзка с това в новата ал. 2 изрично е регламентирано правото на обжалване на решението или действието на възложителя, с което нарушението е отстранено. Направено е и допълнение в чл. 197, ал. 1, т. 7, буква „ж“ от ЗОП с оглед на определяне на срока за обжалване.
Важни промени са предвидени в чл. 215, ал. 5 и 6 от ЗОП по отношение на размера на санкциите, които Комисията за защита на конкуренцията налага при установяване на нарушения след сключване на договор. В досегашната уредба размерът на тези санкции е регламентиран по два начина – фиксиран „3 на сто” (ал. 6) и определяем „до 10 на сто” (ал. 5). По този начин санкцията за по-тежки       нарушения, определена в граници „от - до“ може да се окаже по-ниска от определената като твърд размер санкция за по-леко нарушение. С предложената редакция подходът се уеднаквява чрез предвиждане на минимални и максимални граници и за двете санкции, като за по-тежките случаи е определен и по-висок минимален размер. 
Предложението за отменяне на чл. 232а от ЗОП е в резултат от констатирани в практиката проблеми и неефективност при използването на външна експертна помощ за проверка на проекти на технически спецификации и методики за оценка при осъществяването на контрол чрез случаен избор от Агенцията по обществени поръчки. През двегодишния период на действие на разпоредбата, която урежда ползването на външни експерти, са установени слабости в две насоки. Първата е липса на интерес към проведените кампании за набиране на експерти, поради което не е осигурена външна експертиза в около 2/3 от необходимите области. Същевременно качеството на представените становища е незадоволително поради формално извършени проверки, бланкетно формулирани заключения и неаргументирани препоръки. Констатирани са и случаи на отказ за поемане на ангажимент от определения експерт. Посочените обстоятелства възпрепятстват постигането на поставената цел за осигуряване на професионално становище относно техническите спецификации и методиките за оценка на възлаганите договори. Доколкото процесът по обезпечаване на външна експертиза е сложен и изисква значителен времеви и човешки ресурс, а резултатът от него се определя като несъществен, е предложено отпадане на този вид експертна помощ. 
В проекта се предлага допълване на правомощията на изпълнителния директор, свързани със събиране и изпращане на информация до Европейската комисията по нейно искане или в рамките на мониторинговия доклад (чл. 229, ал. 1, т. 23 и 24, ал. 4 и 5 от ЗОП). 
Предложена е промяна в § 137, ал. 1 и 4 от Преходните и заключителните разпоредби на Закона за изменение и допълнение на Закона за обществените поръчки (обн., ДВ, бр. 86 от 2018 г.; изм., бр. 83 и 102 от 2019 г.). С нея се удължава срокът за използване на платформите на Централния орган за покупки в сектор „Здравеопазване“ и Централния орган за покупки за общините до 1 януари 2023 г. Това е обвързано с изпълнение на изискването по чл. 39а, ал. 7 от ЗОП за общодостъпност и оперативна съвместимост на електронните средства. Необходимо е платформите на двата органа да осигуряват връчване на решенията на възложителя, както и възможност за обособяване на електронни преписки с документите по проведените процедури за сключване на рамкови споразумения и възложените по тях поръчки. Запазва се въведеното задължение за създаване и публикуване на решенията по чл. 22, ал. 1, т. 1 и 2 от ЗОП, както и всички обявления в платформата по чл. 39а, ал. 1 от ЗОП.
Останалите промени в законопроекта са редакционни и технически, и са свързани с прецизиране на разпоредбите за подобряване на еднаквото разбиране при прилагането им в практиката. 
В Преходните и заключителните разпоредби е уредено прилагането на направените промени cпpямo виcящи пpaвooтнoшeния, например довършване на контрола на случаен избор върху документи, подадени в АОП преди влизането на промените в сила и приключване на висящи преписки във връзка с искания за вписване в списъка по чл. 57, ал. 4 от ЗОП. Определен е срок до 30 юни 2021 г. за прекратяване на рамкови споразумения на секторни възложители, сключени до 14 април 2016 г., по които поръчките се възлагат чрез договаряне без обявление. Това се налага поради отпадане на посоченото основание в Директива 2014/25/ЕС, съответно ЗОП, и във връзка с преминаване към електронно възлагане чрез платформата по чл. 39а, ал. 1 от ЗОП. 
Приемането на законопроекта осигурява необходимите нормативни предпоставки за по-нататъшното развитие на процеса по въвеждане на изцяло електронно възлагане на обществени поръчки в страната. Същевременно прецизираната нормативна рамка ще улесни прилагането на закона от субектите на възлагателния процес и ще спомогне за установяване на правилна и непротиворечива практика. 
Предложеният проект на акт не води до въздействие върху държавния бюджет.
Законопроектът е в пълно съответствие с приложимото европейско законодателство в областта на обществените поръчки.

МИНИСТЪР-ПРЕДСЕДАТЕЛ:

							(Бойко Борисов)

Р е п у б л и к а   б ъ л г а р и я
МИНИСТЕРСКИ СЪВЕТ

№……….………………….		
…………………. 2020 г.	ДО

ПРЕДСЕДАТЕЛЯ НА 
НАРОДНОТО СЪБРАНИЕ

г-жа ЦВЕТА КАРАЯНЧЕВА

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение ................... на Министерския съвет от 2020 г. проект на Закон за изменение и допълнение на Закона за обществените поръчки.

Приложения: 
1. Мотиви към проекта на Закон за изменение и допълнение на Закона за обществените поръчки.
2. Частична предварителна оценка на въздействието.
3. Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз - 5 бр. на електронен носител.
5. Справка за постъпилите предложения от обществените консултации.

МИНИСТЪР-ПРЕДСЕДАТЕЛ:

							(Бойко Борисов)